送方豐之秀才歸福唐
作者：呂本中
朝代：宋

paragraphs: 我居江東，惟信之州。
子來自南，而與我游。
問其所友，一時之秀。
其兄韞德，亦既有就。
子學既立，子志甚遠。
何以終之，止在不倦。
貧賤勿厭，自然無悶。
富貴勿羡，害德之本。
彼古之人，能聖與仁。
我胡不能，歎其絕塵。
今子歸矣，歲亦有秋。
何以告子，惟聖之求。
水流有源，木生有根。
惟源與根，入德之門。
求聖根源，惟正之守。
正之不守，棄師背友。
絲毫之僞，勿萌于心。
無有內外，亦無淺深。
由此則聖，舍此則病。
是以君子，所守先正。
于以贈别，亦以自警。
爲别後思，且以三省。